Materiál na rokovanie pre Mestské zastupiteľstvo v Žiline

Informatívna správa o plnení rozpočtu mesta Žilina k 30.6. 2008

Materiál obsahuje: 
1. Návrh na uznesenie
2. Dôvodová správa
3. Materiál (Informatívna správa o plnení rozpočtu Mesta Žilina k 30.6.2008- textová a tabuľková časť)

Predkladá: 	
Ing. Viliam Mikuláš
Prednosta Mestského úradu v Žiline	

Vypracoval: 
Ing. Dagmar Slepičková
Eva Janšúrová
Ekonomický odbor

V Žiline, dňa 01.10.2008

Návrh na uznesenie :

Mestské zastupiteľstvo v Žiline 
                   
Konštatuje, že 

•	Výsledok hospodárenia k 30.6.2008 predstavuje  priebežný prebytok vo výške 164 577 tis. Sk.Tento prebytok zahrňuje nevyčerpané finančné prostriedky zo štátneho rozpočtu a z rozpočtu mesta, ktoré budú čerpané v druhom polroku rozpočtového roka 2008. 

Berie na vedomie  

•	Informatívnu správu o plnení rozpočtu Mesta Žilina k 30.6.2008

Dôvodová správa :

 Informatívna správa o plnení rozpočtu Mesta Žilina k 30.6.2008

Na základe plánu práce Mestského zastupiteľstva predkladá prednosta mestského úradu Informatívnu  správu o plnení rozpočtu Mesta Žilina k 30.6.2008.

Podrobné plnenie rozpočtu mesta  podľa jednotlivých položiek je súčasťou priloženého materiálu.

Informatívna správa
 o plnení rozpočtu Mesta Žilina k 30.06. 2008

Mestské zastupiteľstvo v Žiline schválilo dňa 10.12.2007 uznesením č. 119/2007 rozpočet na rok 2008 v celkovej výške príjmov aj výdavkov 1 331 483 tis. Sk. 

Rozpočtovým opatrením č.1/2008 – uznesenie MZ v Žiline č. 50/2008 zo dňa 14.4.2008 - bola schválená úprava rozpočtu, ktorý predstavoval   v príjmovej aj výdavkovej časti 1 391 217 tis. Sk.
 
Rozpočtovým opatrením č.2/2008 – uznesenie MZ v Žiline č. 79/2008 zo dňa 16.6.2008 - bol rozpočet upravený v príjmovej aj výdavkovej časti na 1 651 472 tis. Sk.

Rozpočtovým opatrením č. 3/2008 zo dňa 26.6.2008 - došlo k zmene rozpočtu z  dôvodu zmeny zaradenia výdavkov (zmena výdavkov z kapitálových na bežné) v zmysle platnej rozpočtovej klasifikácie, pričom celková výška rozpočtu v príjmovej aj výdavkovej časti zostala nezmenená vo výške 1 651 472 tis. Sk .

K 30.6.2008 dosiahli rozpočtové príjmy celkové plnenie vo výške 809 925 tis. Sk, čo predstavuje 49,04 %  a výdavky  čerpanie v celkovom objeme  645 348 tis. Sk, čo je v percentuálnom vyjadrení  39,08 %. Podrobné plnenie rozpočtu príjmov a výdavkov  podľa funkčnej klasifikácie je uvedené   v prílohe č. 1 a 2.
      
Výsledok hospodárenia k 30.6.2008 predstavuje  priebežný prebytok vo výške 164 577 tis. Sk.  
Tento prebytok zahrňuje nevyčerpané finančné prostriedky zo štátneho rozpočtu a z rozpočtu mesta, ktoré budú čerpané v druhom polroku rozpočtového roka 2008. 

PRÍJMY  celkom                                                                                  809 925 tis. Sk

Daňové  príjmy                                                                                        426 099 tis. Sk

•	Výnos dane z príjmov poukázaný územnej samospráve                             338 541 tis. Sk

Výnos dane z príjmov fyzických osôb, v zmysle zákona č. 564/2004 Z. z. o rozpočtovom určení výnosu dane z príjmov územnej samospráve a o zmene a doplnení niektorých zákonov, je príjmom rozpočtu obce. K 30.6.2008 tento príjem do rozpočtu mesta predstavoval výšku  338 541 tis. Sk.

•	Dane z majetku – daň z nehnuteľností                                                            60 213 tis. Sk

Predpis dane z nehnuteľnosti na rok 2008 je vo výške 143 000 tis. Sk, príjem k 30.6.2008 predstavuje 60 213 tis. Sk. 

•	Dane za tovary a služby – dane za špecifické služby		          	        27 345 tis. Sk	
V zmysle zákona č. 582/2004 Z. z. o miestnych daniach a poplatku za komunálne odpady a drobné stavebné odpady, v znení neskorších predpisov mesto Žilina zaviedlo 7 druhov miestnych daní.
Príjem z daní za tovary a služby - daní za špecifické služby k 30.6.2008 predstavuje čiastku  
27 345  tis. Sk.

Nedaňové  príjmy                                                                                    141 510 tis. Sk

•	Príjmy z vlastníctva – prenájom                                                                       48 435 tis. Sk

Príjem z  prenajatých pozemkov, v celkovej výške 6 603 tis. Sk, vychádza z uzatvorených nájomných zmlúv na prenájom pozemkov najmä pod stánky s rýchlym občerstvením, novinové stánky, letné terasy a reklamné panely.
Príjem z  prenajatých budov a objektov je vo výške  9 537 tis. Sk . Vychádza z uzatvorených nájomných zmlúv s nájomcami, ktorí majú v nebytových priestoroch vo vlastníctve mesta  umiestnené kancelárie, alebo prevádzkujú kaviarne, alebo poskytujú služby obyvateľstvu. 
Z toho príjem z ekonomického prenájmu, zahrňujúci nájomné z bytových domov, zaobstaraných z prostriedkov Štátneho fondu rozvoja bývania, ktoré sa použije na splátku úverov a úrokov zo ŠFRB,  predstavuje  k 30.6.2008 čiastku 8 449 tis. Sk.
Príjem z  prenájmu budov, priestorov a objektov vo výške 19 689 tis. Sk vykazujú k 30.6. 2008 školské zariadenia na území mesta.  Tieto príjmy  boli poukázané v zmysle zákona č. 431/2002 Z. z. o účtovníctve na účet mesta a následne vrátené týmto zariadeniam na použitie na bežné výdavky.
Príjmy z prenájmu nebytových priestorov a bytov (vrátane  bytových služieb) v majetku mesta, spravovaných podnikom Bytterm, a.s. Žilina (II. účtovný okruh) predstavujú k 30.6.2008        12 606 tis. Sk. Z toho za nebytové priestory (prenajaté budovy, priestory, objekty) 1 512 tis. Sk a za byty a bytové služby 11 094 tis. Sk. 

•	Administratívne poplatky a iné poplatky                                                        5 889 tis. Sk

Príjmy zo správnych poplatkov napr. za osvedčovanie listín a podpisov na listinách, príjmy z matričnej činnosti, príjmy z evidencie obyvateľstva, príjmy za vystavenie rybárskych lístkov, za zvláštne užívanie pozemnej komunikácie (rozkopové povolenia), kolaudačné rozhodnutia a iné,  predstavujú čiastku 2 424 tis. Sk.
Poplatok  za udelenie individuálnej licencie na prevádzkovanie   hazardných hier prostredníctvom výherných hracích prístrojov platí právnická osoba, ktorá  uvedené  prístroje  umiestnila  a prevádzkuje  v  zmysle  zákona   č. 171/2005 Z. z. o hazardných hrách. Sadzba  poplatku  za   prevádzkovanie   výherného   hracieho   prístroja v zmysle  zákona  č.145/1995 Zb. o  správnych   poplatkoch,  v znení neskorších  prepisov,  je  vo výške  45 000,- Sk za každý výherný hrací prístroj za obdobie jedného roku. Poplatok za licencie predstavuje k 30.6.2008 plnenie vo výške            3 465 tis. Sk. Podstatná časť príjmov z poplatkov  za vydanie licencií sa očakáva v II. polroku 2008.
•	Pokuty, penále a iné sankcie                                                                                2 914 tis. Sk        

Plnenie príjmov vyplývajúcich z pokút uložených Mestskou políciou k 30.6.2008 predstavuje         1 588  tis. Sk. Mestská polícia sa pri svojej činnosti zameriava na preventívne a výchovné opatrenia.
Ostatné príjmy  za porušenie predpisov - stavebného zákona, zákona o odpade a pod. je vo výške  1 324 tis. Sk.
Príjmy za porušenie predpisov  - prijaté pokuty a penále súvisiace s bytovým hospodárstvom        (II. účtovným okruhom) predstavujú k 30.6.2008 2 tis. Sk.

•	Poplatky a platby z nepriem. a náhod. predaja a služieb                                6 932 tis. Sk
      
      Z toho  príjmy za služby v detských jasliach predstavujú  1 601  tis. Sk, v jedálni dôchodcov  
      2 257 tis. Sk, príjem za opatrovateľskú službu –  1 060 tis. Sk, poplatky za odber vody v prímestských častiach Bytčica, Brodno a na Mojmírovej ul. v Žiline   513 tis. Sk, príjmy vyplývajúce z uzatvorených zmlúv o reklame 57 tis. Sk, ostatné príjmy za predaj výrobkov, tovarov a služieb 1 268 tis. Sk.
Príjmy spojené s predajom bytov – bytové hospodárstvo (II. účtovný okruh) predstavujú k 30.6.2008 176 tis. Sk.

•	Ďalšie administratívne poplatky a iné poplatky                                                 116 tis. Sk

Príjem 116 tis. Sk predstavuje poplatok za znečisťovanie ovzdušia.

•	Príjmy z predaja kapitálových aktív  a pozemkov                                          59 064 tis. Sk
      
Predaj kapitálových aktív bol realizovaný na základe uznesení Mestského zastupiteľstva a následných kúpnych zmlúv.
Z toho:
-	príjem z predaja bytov vo výške 6 482 tis. Sk – úhrada podľa splátkových kalendárov
-	príjem z predaja budov vo výške 8 498 tis. Sk – úhrada v zmysle kúpnych zmlúv, uzatvorených na základe uznesení Mestského zastupiteľstva v Žiline 
-	príjem z predaja pozemkov vo výške  44 084 tis. Sk - úhrada v zmysle kúpnych zmlúv, uzatvorených na základe uznesení Mestského zastupiteľstva v Žiline. 

•	Úroky									           	         3 670 tis. Sk

Príjem k 30.6.2008 predstavujú úroky z termínovaných obchodov na medzibankovom trhu        3 017 tis. Sk a kreditné úroky z účtov mesta  a ostatné platby v celkovej výške 586 tis. Sk.
Príjmy z úrokov bytového  hospodárstva (II. účtovný okruh) predstavujú k 30.6.2008  67 tis. Sk.

•	Iné nedaňové príjmy – ostatné príjmy					      14 490 tis. Sk

Príjmy z náhrad z poistného plnenia predstavujú k 30.6.2008  88 tis. Sk.				
Pri hazardných hrách podľa zákona č. 171/2005 Z. z. o hazardných hrách a o zmene a doplnení niektorých zákonov je povinný prevádzkovateľ odviesť 5 % z výťažku na účet obce, v sídle ktorej sa výťažok dosiahol. Plnenie príjmov z výťažkov z lotérií a iných podobných hier  predstavuje k 30.6.2008  5 839 tis. Sk.
Podľa zákona  č. 287/1994 Z. z. o ochrane prírody a krajiny a zákona č.416/2001 Z. z. o prechode niektorých pôsobností štátnej správy na samosprávu   spoločenská hodnota stromov a kríkov  je  príjmom mesta. Príjem z výrubu  drevín ( finančná náhrada vo výške spoločenskej hodnoty drevín) predstavuje k 30.6.2008  8 057 tis. Sk. 
Ostatné príjmy – príjmy od obcí na činnosť spoločného obecného úradu, príjmy z dobropisov, refundácií,  vrátky, kurzové rozdiely, mylné platby sú k 30.6.2008 plnené vo výške  346 tis. Sk.
Iné príjmy bytového  hospodárstva (II. účtovný okruh) predstavujú k 30.6.2008  160 tis. Sk.

Granty a transfery                                                       		            222 138 tis. Sk 

•	Tuzemské bežné granty a transfery					      202 921 tis. Sk

Položka tuzemských bežných grantov a transferov je napĺňaná priebežne v súlade s rozpočtom na rok 2008, rozpisovými listami poskytovateľov a príslušnými zmluvami. Plnenie k 30.6.2008 predstavuje: 
-	dotácia z Úradu práce, sociálnych vecí a rodiny pre úsek sociálny - na rodinné prídavky  
vo výške 192 tis. Sk
-	dotácia zo štátneho rozpočtu pre úsek školstva – hmotná núdza vo výške 879 tis. Sk
-	dotácia zo štátneho rozpočtu na spolufinancovanie europrojektu „Územná prognóza“ vo výške 169 tis. Sk
-	dotácia zo štátneho rozpočtu (Ministerstvo kultúry SR) na prípravu a realizáciu projektu  „Rezbárske sympózium – odklínanie dreva“ vo výške 25 tis. Sk
-	účelová dotácia na regionálny rozvoj poskytnutá mestu v zmysle investičných zmlúv, ktoré boli uzatvorené medzi Slovenskou republikou a KIA MOTORS a HYUNDAI MOBIS vo výške 91 669 tis. Sk  (v tom nevyčerpané prostriedky z roku 2007 predstavujú 6 682 tis. Sk)
-	dotácia zo štátneho rozpočtu na europrojekt „Detské jasle, A. Kmeťa“ vo výške 499 tis. Sk
-	dotácia zo štátneho rozpočtu na prenesený výkon štátnej správy na  úseku školstva – školský úrad vo výške 559 tis. Sk
-	dotácia zo štátneho rozpočtu na úseku školstva – cestovné vo výške 6 tis. Sk
-	dotácia zo štátneho rozpočtu na úseku školstva – asistent učiteľa vo výške  378 tis. Sk
-	dotácia zo štátneho rozpočtu na úseku školstva – vzdelávacie poukazy vo výške                    2 974 tis. Sk
-	dotácia zo štátneho rozpočtu -  recyklačný fond vo výške 312 tis. Sk
-	dotácia na prenesený výkon štátnej správy na výdavky súvisiace so zamestnávaním pracovníkov na verejnoprospešné práce (aktivačné práce)  vo výške 160 tis. Sk
-	dotácia na prenesený výkon štátnej správy na úseku hlásenia pobytu občanov a registra obyvateľstva SR vo výške  789 tis. Sk
-	dotácia na prenesený výkon štátnej správy na úseku matrík vo výške 722 tis. Sk
-	dotácia  na prenesený výkon štátnej správy na úseku životného prostredia vo výške           342 tis. Sk
-	dotácia  na prenesený výkon štátnej správy na úseku územného rozhodovania a  stavebného poriadku  vo  výške  1 451 tis. Sk
-	dotácia na prenesený výkon štátnej správy – ŠFRB vo výške 467 tis. Sk
-	dotácia na prenesený výkon štátnej správy na úseku školstva vo výške 101 328 tis. Sk  

•	Tuzemské kapitálové granty a transfery					        18 270 tis. Sk

Položka tuzemských kapitálových grantov a transferov je napĺňaná priebežne v súlade s rozpočtom na rok 2008, rozpisovými listami poskytovateľov a príslušnými zmluvami. Plnenie k 30.6.2008 predstavuje: 
-	kapitálový grant vo výške 550 tis. Sk, poskytnutý na základe Zmluvy o združení finančných prostriedkov  ZA/2007/12/14, uzatvorenej medzi Mestom Žilina a Euro MAX Slovakia, a.s. Trnava za účelom združenia finančných prostriedkov na realizáciu spoločných častí stavieb „prístupové komunikácie“ v Žiline a MAX - zábavno-obchodné centrum v časti Žilina – Solinky - Bytčica
-	kapitálový transfer zo štátneho rozpočtu (spolufinancovanie zo ŠR) na výstavbu denného stacionára vo výške  59 tis. Sk
-	kapitálový transfer z Ministerstva výstavby a regionálneho rozvoja SR na výstavbu nájomných bytov a s tým súvisiacu technickú vybavenosť vo výške  17 661 tis. Sk 

•	Zahraničné kapitálové granty						             314 tis. Sk

Príjem k 30.6.2008 predstavujú finančné prostriedky poskytnuté z Európskej únie – Európskeho fondu regionálneho rozvoja – na výstavbu denného stacionára vo výške  314 tis. Sk  (refundácia z roku 2007). 

•	Zahraničné transfery							             633 tis. Sk

Príjem k 30.6.2008 predstavujú finančné prostriedky poskytnuté z Európskej únie – Európskeho fondu regionálneho rozvoja – na financovanie europrojektu „Územná prognóza“ vo výške      633 tis. Sk. 

Príjmové finančné operácie                                                                     20 178 tis. Sk

•	Príjmy  z transakcií s finančnými aktívami a pasívami                                 2  825 tis. Sk                          

Príjem k 30.6.2008 predstavuje:
-	zostatok finančných prostriedkov z predchádzajúcich rokov poskytnutých od jednotlivých obcí na prevádzku „Spoločného obecného úradu“  (stavebný úrad)            vo výške  287 tis. Sk
-	prevod finančných prostriedkov z peňažných fondov obce vo výške  2 538 tis. Sk

•	Prijaté  úvery, pôžičky a návratné finančné výpomoci                                17  353 tis. Sk  
                        
Príjem k 30.6.2008 predstavujú finančné prostriedky poskytnuté na základe úverových zmlúv  č. 511/552/2007 a 511/400/2008 zo Štátneho fondu rozvoja bývania za účelom výstavby nájomných bytov v bytových domoch Žilina - Hájik, II. stavba, Závodie vo výške             17 353 tis. Sk.

VÝDAVKY  celkom                                                                              645 348 tis. Sk 

Výdavky boli  v priebehu I. polroka 2008 podmienené tvorbou zdrojov. Prednostne boli zabezpečované samosprávne funkcie mesta , splátky úverov a úrokov. Zabezpečovanie úloh v  nadväznosti na rozpočet podľa jednotlivých ukazovateľov, činností a organizácií je nasledovné:

Obce - výdavky verejnej správy       	                                                      77 561 tis. Sk                                   

Z toho:
•	Správa mestského úradu                                                                                   45 683 tis. Sk
 
Výdavky na správu mestského úradu predstavujú predovšetkým výdavky na technicko-administratívne a hospodársko-organizačné zabezpečenie jeho  prevádzky,  a to :					   
-	mzdové náklady a s tým súvisiace odvody 
-	cestovné náhrady – výdavky na tuzemské a zahraničné cesty 
-	výdavky na energie a vodu spotrebovanú v budove mestského úradu a v objektoch, ktoré sú v majetku mesta a sú čiastočne v prenájme
-	výdavky na telekomunikačné a poštové služby
-	výdavky na materiál
-	výdavky na dopravné
-	výdavky súvisiace s údržbou výpočtovej techniky, telekomunikačnej techniky a iných prevádzkových strojov a zariadení, prevádzkové výdavky na údržbu  budov v majetku mesta
-	výdavky na nájomné za nájom prevádzkových strojov, prístrojov, zariadení a techniky
-	výdavky na ostatné služby – školenia, kurzy, semináre, konkurzy a súťaže, propagácia, reklama, inzercia, všeobecné služby, špeciálne služby, štúdie, expertízy, posudky, poplatky za vedenie bankových účtov, odvody, vyrovnanie kurzových rozdielov (euro účet), mylné platby, prídel do sociálneho fondu, vrátenie príjmov z min. rokov atď.
-	bežné transfery: výdavky na úhradu členských príspevkov na rok 2008 (Združenie miest a obcí Slovenska, Vedecko-technologický park, Združenie hlavných kontrolórov, Regionálne združenie miest a obcí Horného Považia), výdavky na odstupné a odchodné, výdavky na nemocenské dávky								                      
-	nákup softvéru, nákup interiérového vybavenia (informačné tabule), nákup prevádzkových strojov a zariadení (konferenčný, ozvučovací systém v radnici – na zasadnutia mestského zastupiteľstva),  rekonštrukcia prenosnej tribúny
-	účasť na majetku (doplatenie časti vkladu do spoločnosti MIS, s.r.o. na základnom imaní      - mestský informačný systém)

Vo výdavkoch sú zahrnuté aj výdavky na prevádzku Spoločného úradu v celkovej výške 77 tis. Sk.

•	Regionálny rozvoj                                                                                             30 378 tis. Sk

V rámci bežných výdavkov verejnej správy sú zaúčtované aj výdavky v súvislosti s regionálnym rozvojom Mesta Žilina (poskytnutá účelová dotácia zo ŠR), ktoré zahŕňajú výdavky na poštové a telekomunikačné služby, materiál, vrátku nevyčerpanej účelovej dotácie do ŠR,  bežné transfery právnickej osobe založenej štátom, obcou ( ŽILINA  REAL, s.r.o., Obytný súbor Krasňany, s.r.o.,  ŽILINA INVEST, s.r.o.). 

•	Štátny fond rozvoja bývania (ŠFRB)						 401 tis. Sk

•	Stavebný úrad							                     1 051 tis. Sk		
•	Pozemné komunikácie			                                                                0 tis. Sk

•	Životné prostredie								               48 tis. Sk

Výdavky na prenesený výkon štátnej správy na úseku ŠFRB, stavebného úradu, pozemných komunikácií a životného prostredia sú financované z účelovo určených finančných prostriedkov štátneho rozpočtu a sú priebežne čerpané v nadväznosti na ich poukazovanie zo štátneho rozpočtu na účet mesta.

Iné všeobecné služby - matričná činnosť                                                     809 tis. Sk 
  
Výdavky na prenesený výkon  štátnej správy a na zabezpečenie činnosti matričného úradu sú v plnej výške financované z poskytnutej účelovej dotácie zo ŠR (mzdy a odvody 6-tich  zamestnancov úseku matriky, výdavky na energie, poštové a telekomunikačné služby, všeobecný materiál – tlačivá pre matriku, výdavky súvisiace so stravovaním zamestnancov, nemocenské dávky, prídel do sociálneho fondu). 

Všeobecné verejné služby - register obyvateľstva                                        308 tis. Sk
 
Výdavky na úhradu nákladov preneseného výkonu štátnej správy na úseku hlásenia pobytu občanov a na zabezpečenie činnosti registra obyvateľov SR – sú v plnej výške financované z poskytnutej účelovej dotácie zo štátneho rozpočtu (mzdy a  odvody, výdavky na energie, poštové a telekomunikačné služby, všeobecný materiál, výdavky súvisiace so stravovaním zamestnancov, prídel do sociálneho fondu). 

Transakcie verejného dlhu						              66 683 tis. Sk

Výdavky predstavujú splátky úrokov z úverov, splátky úverov (istín) a úhradu s tým súvisiacich manipulačných poplatkov za administráciu, v zmysle uzatvorených úverových zmlúv a výdavky súvisiace s tvorbou umorovacieho fondu na splátky výnosov z komunálnych obligácií.

Civilná ochrana                                                                                             110 tis Sk

Výdavky súvisia s udržiavaním úkrytov civilnej ochrany, pre zachovanie ich účelu a funkčnosti (úhrada za spotrebovanú elektrickú energiu, výdavky na nákup všeobecného materiálu, výdavky na     údržbu objektov ...)  

Policajné služby                                                                                       16 796 tis. Sk

Výdavky predstavujú celkové výdavky na zabezpečenie chodu Mestskej polície v Žiline (výdavky na mzdy a poistné, cestovné náhrady, energie, materiál, dopravné výdavky, výdavky na údržbu, nájomné za prenájom telovýchovných zariadení pre výcvik príslušníkov mestskej polície, výdavky za prenájom zariadenia na meranie rýchlosti motorových vozidiel, výdavky na vzdelávacie kurzy, bankové poplatky, výdavky súvisiace so stravovaním zamestnancov, poistné, prídel do sociálneho fondu  ...)

Ochrana  pred  požiarmi                                                                               227 tis. Sk

Výdavky predstavujú náklady na udržiavanie prevádzkyschopnosti hasičských zbrojníc (elektrická energia, poštové a telekomunikačné služby, všeobecný a špeciálny materiál, pracovné odevy, obuv, dopravné výdavky - pohonné látky, údržba dopravných prostriedkov, údržba objektov, nájomné za prenájom priestorov – garáž hasičskej techniky v Trnovom, školenia, konkurzy a súťaže, bežné transfery pre dobrovoľné hasičské zbory, nákup zásahového vozidla).

Všeobecná ekonomická a obchodná oblasť - jedáleň mestského úradu              0 Sk

Výdavky súvisia so zabezpečením  závodného stravovania (mzdy, energie, nákup potravín atď.).
K 30.6.2008 je čerpanie nulové, nakoľko od 1.1.2008 sa výnosy a náklady na túto činnosť nerozpočtujú a sledujú sa na samostatnom účte (podnikateľská činnosť).

Všeobecná pracovná oblasť                                                                          249 tis. Sk

Výdavky súvisia so zamestnávaním pracovníkov na verejnoprospešné práce (aktivačné práce) a sú refundované Úradom práce, sociálnych vecí a rodiny.

Veterinárna oblasť								            0 tis. Sk

K 30.6.2008 je v uvedenej oblasti nulové čerpanie.
Výdavky sú rozpočtované na  dezinsekciu, deratizáciu a nákup očkovacích vakcín. 

Lesníctvo  - neštátne lesy                                                                              149 tis. Sk

Výdavky súvisia s Lesoparkom Chrasť – výdavky na údržbu lesoparku (údržba ciest, ochrana proti hmyzu, kosenie chodníkov, výrub nežiadúcich drevín, oprava poškodených lavičiek). 

Ropa a zemný plyn                                                                                        37 tis. Sk

Výdavok predstavuje úhrada faktúry z roku 2007  za vykonané stavebné práce na stavbe „Rozšírenie plynovodu Považský Chlmec, ul. Na hôrke“ (č. st. 9801).

Výstavba                                                                                                     1 183 tis. Sk

Výdavky súvisia s poskytovaním inžinierskej  činnosti, ktorú vykonáva pre mesto Mestský investorský útvar, s. r.o. (zabezpečenie realizácie, predprojektovej a projektovej prípravy stavieb),  na základe uzatvorenej mandátnej zmluvy. Sú tu zahrnuté aj výdavky spojené so zabezpečením územno-plánovacích podkladov na dopracovanie a schválenie územného plánu mesta a tiež  výdavky súvisiace s europrojektom „Územná prognóza mesta Žilina“.

Cestná  doprava                                                                                    47 842 tis. Sk 

Výdavky predstavujú bežný  transfer pre DPMŽ, s.r.o. na zabezpečenie prevádzky  mestskej verejnej dopravy a bežný a kapitálový transfer poskytnutý DPMŽ, s.r.o. v zmysle zmluvy o regionálnom rozvoji - pre potreby závodov KIA-HYUNDAI.

Správa a údržba ciest							             22 560 tis. Sk

Výdavky súvisia s  bežnou údržbou  miestnych komunikácií na území mesta Žilina. 

Cestovný ruch								               2 542 tis. Sk

Výdavky predstavuje príspevok na činnosť Turistickej informačnej kancelárie v Žiline, príspevkovej organizácie mesta. Sú tu zahrnuté aj ostatné výdavky súvisiace so zabezpečením akcií v oblasti cestovného ruchu. 

Verejnoprospešné služby						 	    61 370 tis. Sk	
 
•	Nakladanie s odpadmi, odpadovými vodami                                                  18 535 tis. Sk

-	pravidelný vývoz komunálneho odpadu od občanov a podnikateľských subjektov
-	vývoz veľkokapacitných kontajnerov (VKK) z mesta a pričlenených obcí na likvidáciu veľkoobjemových odpadov
-	vývoz VKK z cintorínov
-	vývoz VKK pri likvidácii „čiernych skládok“
-	vývoz VKK  a 1 100 l kontajnerov z akcií poriadaných mestom (Staromestské slávnosti,  Odklínanie dreva ...)
-	dozber a vývoz veľkoobjemového odpadu z mesta
-	vývoz separovaného materiálu, separácia komunálneho odpadu v zbernom dvore v Považskom Chlmci, ktorého prevádzka slúži na odkladanie a  separáciu, okrem iného aj nebezpečných odpadov (chladničiek, práčiek a iného elektro materiálu)

-	umývanie miestnych komunikácií (odpadové vody)

•	Čistenie miestnych komunikácií                                                                       9 407 tis. Sk   
                                                                                   
      -     jarné čistenie miestnych komunikácií po zimnej údržbe
-	umývanie mestských komunikácií 
-	priebežné strojné zametanie mestských komunikácií 
-	výroba plechových odpadových nádob
-	zimnú údržbu vybraných schodísk a verejných priestranstiev 
-	čistenie autobusových zastávok, podchodov a nadchodov
-	vývoz malých smetných nádob 
-	čistenie centrálnej mestskej zóny 
-	ručné zametanie chodníkov a verejných priestranstiev 
-	strojné zametanie chodníkov a verejných priestranstiev 

•	Údržba verejnej zelene                                                                                      13 146 tis. Sk   
                 
-	povolené a havarijné výruby stromov, zber vianočných stromčekov, drvenie, mulčovanie kríkov, jarné vyhrabávanie trávnikov, odburinenie a polievanie krov a stromov, údržba stromoradí, rez živých plotov, kosenie trávnatých plôch a parkov mesta a sídlisk,  Ľavobrežnej komunikácie a plošné úpravy zelene - výsadba letničiek a mobilnej zelene. 
-	práce spojené s údržbou zelene na základe požiadaviek poslancov mestského zastupiteľstva  a na podnety občanov
-	v rámci údržby zelene sa v I. polroku 2008 vysadilo na sídlisku Solinky 51 ks nových stromov, uskutočňovali sa výruby stromov na základe podnetov občanov, z dôvodu zamedzenia parkovania na chodníkoch bolo umiestnených 100 ks betónových kvetináčov  (ul. Republiky, ul. Dlabača, chodníky pred Mestským úradom  v Žiline) 
-	vo výdavkoch je zahrnutá aj  účelová dotácia – transfer  z rozpočtu mesta do oblasti ochrany životného prostredia (grantový systém)
•	Cintorínske služby, údržba parkových zariadení                                             3 516 tis. Sk                                                       
-	bežná  údržba cintorínov,  kosenie – v počte 16  cintorínov 
-	riešenie  havarijných výrubov stromov na starom cintoríne (v rámci rozpočtu)
-	natieranie oplotení na prímestských cintorínoch
-	údržba parkových zariadení 
-	výmena prírezov lavičiek, montáž
-	čistenie a údržba fontán 
-	údržba a oprava výlepných tabúľ 
-	údržba detských zariadení, dodávka piesku do pieskovísk
-	údržba sociálnych zariadení 
-	 pravidelná údržba autobusových čakární a rôzne činnosti spojené s kultúrno-spoločenskými akciami
-	Verejné osvetlenie                                                                                              16 766 tis. Sk

-	zabezpečovanie prác, súvisiacich s údržbou verejného osvetlenia, vyplývajúce zo zmluvy   č. D/4/040/P1Z003 zo dňa 10.1.2005 

Rozvoj bývania                                                                                          40 497 tis. Sk

Výdavky súvisia s investičnou výstavbou – výstavba nájomných bytov, ktorá prebieha v súlade s plánom a podmienkami vyplývajúcimi zo zmlúv o poskytnutí dotácie a úverových zmlúv zo ŠFRB.

Bývanie - Bytterm a.s.                                                                             55 404 tis. Sk
(správa bytového a nebytového fondu mesta – II. účtovný okruh)

Správu bytov vo vlastníctve mesta zabezpečuje Bytterm a.s. na základe mandátnej zmluvy, celkový objem výdavkom k 30.6.2008 zahŕňa výdavky na elektrickú a tepelnú energiu, vodné, stočné, poštovné, údržbu softvéru, výťahov, opravy a údržbu bytového fondu, oprava osvetlenia, odvoz pevného domového odpadu, revízie, poplatky za správu, bankové poplatky, poistné  atď.

Zásobovanie vodou                                                                                     3 706 tis. Sk

Výdavky súvisia s dodávkou vody zo Severoslovenskej vodárenskej spoločnosti, a.s. do prímestských častí Bytčica,  Brodno a na Mojmírovu ulicu v Žiline a s  údržbou a opravou  týchto vodovodov. K vyššiemu čerpaniu rozpočtu k 30.6.2008 došlo z dôvodu zvýšenia cien vodného a stočného a z dôvodu úniku vody pri častých poruchách technicky zastaralých vodovodných rozvodov.

Všeobecná nemocničná starostlivosť 				                  70  tis. Sk

Výdavky predstavujú účelové dotácie – bežné transfery  z rozpočtu mesta do oblasti zdravotníckej starostlivosti (grantový systém). 

Zdravotníctvo inde neklasifikované 				                          200  tis. Sk

Výdavky predstavujú účelové dotácie – bežné transfery  z rozpočtu mesta do oblasti zdravotníckej starostlivosti (grantový systém). 

Rekreačné a športové služby                                                                   24 946 tis. Sk

Výdavky predstavujú:
-	transfery na činnosť príspevkovej organizácií Mestská krytá plaváreň 
-	dotáciu Žilinskej parkovacej spoločnosti, s. r. o. na prevádzku Športovej haly v Žiline
-	bežný transfer Mestskému hokejovému klubu, a.s., poskytnutý na úhradu výdavkov bežnej prevádzky, vrátane energií
-	účelové dotácie – bežné transfery právnickým a fyzickým osobám – podnikateľom z rozpočtu mesta do oblasti športu (grantový systém)

Kultúrne služby                                                                                      4 991 tis. Sk

Výdavky súvisia s organizovaním kultúrnych podujatí a akcií. Mesto Žilina v I. polroku 2008 organizovalo, alebo sa spolupodieľalo na organizovaní  viacerých kultúrnych podujatí, v spolupráci so Žilinským samosprávnym krajom, Maticou slovenskou, Štátnym  komorným orchestrom, Mestským divadlom a inými inštitúciami.
K najvýznamnejším patria :
•	FAŠIANGY 2008
•	Staromestské slávnosti
•	ŽILINSKÁ SVÄTOJÁNSKA NOC -  Medzinárodný festival otvoreného divadla

Vo výdavkoch sú zahrnuté aj  účelové dotácie – bežné transfery právnickým a fyzickým osobám – podnikateľom   z rozpočtu mesta do oblasti kultúry (grantový systém).

Divadlá                                                                                                   8 504 tis. Sk

Výdavky predstavujú transfery na činnosť príspevkovej organizácií Mestské divadlo a účelovo určené finančné prostriedky z rozpočtu mesta  (akcie  Fašiangy, Staromestské slávnosti ...)

Umelecké súbory				 				                  124  tis. Sk

Výdavky predstavujú účelové dotácie – bežné transfery  z rozpočtu mesta do oblasti kultúry (grantový systém). 

Kultúrne zariadenia – kultúrne domy 					        265 tis. Sk

Výdavky súvisia s prevádzkou kultúrnych domov v Trnovom, Vraní, Zástraní a Žilinskej Lehote (elektrická energia, plyn, vodné a stočné, čistiace a hygienické potreby, vývoz odpadu, odmeny zamestnancov mimopracovného pomeru).

Knižnice				 				                              70  tis. Sk

Výdavky predstavujú účelové dotácie – bežné transfery  z rozpočtu mesta do oblasti kultúry (grantový systém). 

Múzeá a galérie				 				                   105 tis. Sk

Výdavky predstavujú účelové dotácie – bežné transfery  z rozpočtu mesta do oblasti kultúry (grantový systém). 

Ostatné kultúrne služby 					                                       287 tis. Sk

Výdavky súvisia s kultúrnou činnosťou organizovanou  mestom – prevádzka mestského rozhlasu, účasť na rôznych obradoch – pohreby, životné jubileá (vecné dary jubilantom mesta, odmeny účinkujúcim pri jubilejných akciách) atď.

Náboženské služby							                  300 tis. Sk

Výdavky predstavujú účelové dotácie – bežné transfery  z rozpočtu mesta do cirkevnej oblasti (grantový systém).

Predškolská výchova – detské jasle                                                            5 432 tis. Sk

Výdavky súvisia s prevádzkovaním troch zariadení detských jaslí, ktoré sú  okrem bežnej činnosti zamerané aj na zdravotnú starostlivosť - očná, dietetická, rehabilitačná a na liečbu ochorení dýchacích ciest. V čerpaní sú zahrnuté výdavky súvisiace s prevádzkou týchto zariadení, a to predovšetkým mzdové výdavky, výdavky na energie, na nákup materiálu a služby.

Vzdelávanie                                         				           190 912 tis. Sk 

Výdavky sú vynaložené na činnosť materských škôl, základných škôl, školských jedální, školských klubov, základných umeleckých škôl, centier voľného času detí a strediska služieb škole na území mesta Žilina. Predstavujú výdavky na prenesené aj originálne kompetencie, vrátane výdavkov na súkromné a cirkevné zariadenia. 
Vo výdavkoch sú zahrnuté aj účelové dotácie – bežné transfery  z rozpočtu mesta do  oblasti vzdelávania (grantový systém).

Príspevky neštátnym subjektom  -  invalidita a ZŤP		                  193 tis. Sk

Výdavky predstavujú bežné transfery z rozpočtu mesta  do oblasti sociálneho zabezpečenia.

Staroba – jedáleň dôchodcov, kluby dôchodcov                                       3 523 tis. Sk

Mesto prevádzkuje jedáleň pre dôchodcov na Vlčincoch a kluby dôchodcov  na Vlčincoch             a v Strážove. V čerpaní sú zahrnuté výdavky súvisiace s prevádzkou týchto zariadení, a to predovšetkým mzdové výdavky, výdavky na energie, na nákup materiálu a služby, na údržbu budov a vnútorných zariadení.

Ďalšie sociálne služby – opatrovateľské služby                                         6 607 tis. Sk

Výdavky súvisia s poskytovaním opatrovateľskej starostlivosti. Rozhodujúcimi výdavkovými položkami sú mzdy opatrovateliek a z nich vyplývajúce výdavky na odvody, ďalej výdavky na tovary, dopravné a služby.

Príspevky neštátnym subjektom – staroba					          54 tis. Sk

Výdavky predstavujú bežné transfery z rozpočtu mesta  do oblasti sociálneho zabezpečenia (grantový systém).

Príspevky neštátnym subjektom – rodina a deti			                  200  tis. Sk

Výdavky predstavujú bežné transfery z rozpočtu mesta  do oblasti sociálneho zabezpečenia (grantový systém).

Dávky sociálnej pomoci                                                                                341 tis. Sk

Výdavky súvisia s financovaním služieb pre sociálne odkázaných občanov  (výdavky na pohreby,  príspevky v hmotnej núdzi na základe individuálneho posúdenia). 
Sú tu zahrnuté aj vyplatené rodinné prídavky na deti, ktorým je Mesto Žilina určené Úradom práce, sociálnych vecí a rodiny v Žiline ako osobitný príjemca. Tieto finančné prostriedky sú štátnymi dávkami, ktoré sa vyplácajú pre deti pri zanedbaní povinnej školskej dochádzky, alebo zlej starostlivosti zo strany rodičov o nezaopatrené dieťa. Vyplácanie týchto dávok neovplyvňuje rozpočet mesta.

Príspevky neštát. subjektom – pomoc občanom v hmotnej  a soc. núdzi    191 tis. Sk
												
Výdavky predstavujú bežné transfery z rozpočtu mesta  do oblasti sociálneho zabezpečenia (grantový systém).															

Príspevkové organizácie Mesta Žilina 

Mestské divadlo   

Mestské divadlo (MD) je príspevkovou organizáciou Mesta Žilina, ktorá zabezpečuje divadelné a iné  kultúrne podujatia.  V organizácií bolo 30.6.2008 zamestnaných 32 zamestnancov, s priemernou mesačnou mzdou 17 840,- Sk.
K 30.6.2008 dosiahlo MD vlastné príjmy vo výške  2 199 tis. Sk. MD vykazuje nižšie plnenie príjmov z dôvodu nemožnosti zapojiť sa do projektu kultúrne poukazy. Do projektu sa MD zapojilo až v júni 2008. Zvýšené príjmy a návštevnosť z uvedeného projektu, z reklamnej a sponzorskej činnosti a z iných marketingových projektov sa očakávajú v období september až december 2008.
K 30.6.2008 bol MD z rozpočtu mesta poskytnutý príspevok vo výške 7 761 tis. Sk. Výdavky z príspevku mesta a vlastné príjmy boli použité na zabezpečenie hlavnej činnosti organizácie. Neinvestičné výdavky na hlavnú činnosť boli čerpané vo výške 15 210 tis. Sk, z  toho na mzdové prostriedky 3 485 tis. Sk, poistné – príspevky do poisťovní 1 144 tis. Sk, na cestovné 32 tis., energie, vodu, plyn 587 tis. Sk, materiálové výdavky 187 tis. Sk, prepravné 260 tis. Sk, údržbu 51 tis. Sk,  služby 9 005 tis. Sk, ostatné náklady 459 tis. Sk.  MD boli poskytnuté účelové dotácie z rozpočtu mesta vo výške 3 603 tis. Sk na akcie Žilinský festival fašiangových masiek, Staromestské slávnosti, Žilinská svätojánska noc.
K čerpaniu kapitálových výdavkov v I. polroku 2008 nedošlo.
MD, p. o. vykazuje  k 30.6.2008 priebežnú stratu  vo výške 2 005 tis. Sk.
MD vykazuje k 30.6.2008 stav pohľadávok po lehote splatnosti v celkovej výške  1 179 783,40 Sk 
(z toho v súdnom vymáhaní 601 923,50 Sk). Záväzky po lehote splatnosti  sú 0,- Sk.

Mestská krytá plaváreň
  
Mestská krytá plaváreň (MKP) je príspevkovou organizáciou Mesta Žilina, ktorá bola zriadená za účelom poskytovania platených telovýchovných a rekreačných služieb a  aktivít v oblasti športu.     MKP zároveň napomáha reprezentácii mesta pri športových podujatiach regionálneho, celoslovenského aj medzinárodného významu (medzinárodné plavecké preteky „Jarná cena Žiliny“,  Majstrovstvá Slovenska v plávaní, Oblastné majstrovstvá v plávaní, dva medzinárodné vodnopólové turnaje „Nereuscup“, domáce a zahraničné plavecké a vodnopólové sústredenia, športové hry „Veselé čvachtanie na Mestskej krytej plavárni“ pri príležitosti MDD - na podporu krízového centra Náruč v Žiline). K 30.6.2008 bolo v organizácii  zamestnaných 34 zamestnancov na hlavný pracovný pomer v nepretržitej dvojsmennej a trojsmennej prevádzke, s priemernou mesačnou mzdou 13 600,-  Sk.
K 30.6.2008 dosiahla MKP vlastné príjmy vo výške  4 765 tis. Sk a z rozpočtu mesta jej bol poskytnutý príspevok na bežné výdavky vo výške 5 833 tis. Sk, z čoho boli pokryté výdavky na mzdy, odvody a energie  v sume 3 333 tis. Sk (zostávajúce 2 500 tis. Sk budú použité na zaplatenie faktúry za rekonštrukciu neplaveckého bazénu letného areálu). Ostatné výdavky boli uhradené z vlastných príjmov. 
Neinvestičné výdavky na hlavnú činnosť boli čerpané vo výške 7839 tis. Sk, z toho na mzdové prostriedky 2 610 tis. Sk, poistné – príspevky do poisťovní 897 tis. Sk, cestovné náhrady 29 tis. Sk, energie, voda a komunikácie 2 619 tis. Sk, materiálové výdavky 828 tis. Sk, dopravné 3 tis. Sk, údržba 227 tis. Sk, nájomné za nájom 11 tis. Sk, služby 615 tis. Sk. 
K čerpaniu kapitálových výdavkov v I. polroku 2008 nedošlo, finančné prostriedky kapitálového rozpočtu budú čerpané v II. polroku na úhradu faktúr za výstavbu detského ihriska a zriadenie novej plavčíckej miestnosti.
MKP, p. o. dosiahla k 30.6.2008 priebežný zisk vo výške 2 759 tis.  Sk, ktorý vznikol z dôvodu neskoršej úhrady faktúry za rekonštrukciu neplaveckého bazénu letného areálu.
MKP vykazuje k 30.6.2008 stav pohľadávok po lehote splatnosti vo výške 285 243,60 Sk. Záväzky po lehote splatnosti  sú 0,- Sk.

Turistická informačná kancelária

Turistická informačná kancelária (TIK) v Žiline bola zriadená k 1.10.2007 ako príspevková organizácia mesta. K 30.6.2008 bolo v organizácii zamestnaných 3,5 zamestnanca, s priemernou mesačnou mzdou 19 922,- Sk. TIK zabezpečuje, aktualizuje a poskytuje podrobné informácie o meste Žilina a regióne Horné Považie pre obyvateľov mesta a účastníkov cestovného ruchu (informácie o prírodných atraktivitách, kultúrno-spoločenských  a športových podujatiach, pobytových programoch, ubytovacích a stravovacích zariadeniach regiónu, prehľad poskytovateľov služieb, informácie o inštitúciách, podnikoch, firmách na území mesta, informácie o samospráve, o možnosti dopravného spojenia ...) 
K 30.6.2008 dosiahol TIK vlastné príjmy vo výške  20  tis. Sk (za propagáciu subjektov cestovného ruchu v propagačných materiáloch TIK – Kalendárium podujatí, spoluinzercia v periodikách a pod.).  
K 30.6.2008 bol TIK z rozpočtu mesta poskytnutý príspevok na hlavnú činnosť vo výške 2 501 tis. Sk, z toho bežný 2 452 tis. Sk a kapitálový 49 tis. Sk. Okrem toho bola TIK poskytnutá účelová dotácia z rozpočtu mesta (v rámci grantového systému) vo výške 14 tis. Sk. 
Neinvestičné výdavky na hlavnú činnosť boli čerpané vo výške 2 607 tis. Sk, z toho na mzdové prostriedky 418 tis. Sk, poistné – príspevky do poisťovní 151 tis. Sk, cestovné náhrady 67 tis. Sk, energie, voda a komunikácie 12 tis. Sk, materiálové výdavky 861 tis. Sk, údržba 303 tis. Sk, nájomné za prenájom priestorov 112 tis. Sk, služby 683 tis. Sk ( z toho dohody o vykonaní prác 304 tis. Sk).
K čerpaniu kapitálových výdavkov v I. polroku 2008 nedošlo.
TIK, p. o. vykazuje  k 30.6.2008 priebežnú stratu  z hlavnej činnosti vo výške 155  tis. Sk.
TIK vykazuje k 30.6.2008 stav pohľadávok po lehote splatnosti vo výške 5 970,- Sk. Záväzky po lehote splatnosti  sú vo výške  47 123,50 Sk. Záväzky budú finančne vysporiadené v mesiaci          júl 2008.

Hospodárenie príspevkových  organizácií je rozpracované v prílohe č. 4.

Zoznam príloh:

Príloha č. l:   	Plnenie rozpočtu príjmov za obdobie od 1.1.2008 do 30.6.2008 - zostava             	            	           	z  „Informačného systému samosprávy“  (ISS)  - za Mestský úrad v Žiline
     	         
Príloha č. 2:  	Plnenie rozpočtu výdavkov za obdobie od 1.1.2008 do 30.6.2008 - zostava    
          	z  „Informačného systému samosprávy“  (ISS)  - za Mestský úrad v Žiline

Príloha č. 3: 	 Sumarizácia príjmov a výdavkov k 30.6.2008 - za Mesto Žilina

Príloha č. 4:  	Príspevkové organizácie Mesta Žilina – plnenie k 30.6.2008

Príloha č. 5:  	Príspevky k 30.6.2008

Príloha č. 6:  	Granty k 30.6.2008

Príloha č. 7:  	Tabuľka – výkazy za školstvo k 30.6.2008 (nezahrnuté v zostave ISS)

Príloha č. 8:  	Prehľad úverov a emisií dlhopisov k 30.6.2008